Kannibaal vermoor en eet aan sy ma | Netwerk24
Hou dié Suid-Afrikaners Saterdag dop
Hou dié Suid-Afrikaners Saterdag dop.
Kannibaal vermoor en eet aan sy ma
17 Junie 2021 06:26
'n Spaanse man wat sy ma vermoor en haar lyk geëet het, is tot tronkstraf van 15 jaar en vyf maande gevonnis.
Alberto Sánchez Gómez (28) is in 2019 in hegtenis geneem nadat die polisie op dele van sy ma se lyk in hul woonstel afgekom het – sommige in plastiekhouers in die vrieskas. Hy het ook dele van haar lyk aan sy hond gevoer.
Die polisie het in Februarie 2019 ondersoek ingestel nadat 'n goeie vriend bekommerd was oor María Soledad Gómez se welstand. Sy was in haar sestigs, berig die BBC.
Die hof het Gómez se verweer dat hy 'n psigotiese episode gehad het toe hy sy ma vermoor en dele van haar lyk geëet het, verwerp.
Hy moet benewens die tronkstraf €60 000 aan sy broer as vergoeding betaal, berig AFP.
Todayonline.com berig Gómez – ook genoem die kannibaal van Ventas – het oor 'n tydperk van vyftien dae aan sy ma se lyk geëet.
Die moord het plaasgevind nadat 'n rusie tussen Gómez en sy ma ontstaan het in die woonstel wat hulle in Ventas, Madrid, gehuur het.
Gómez het eers sy ma verwurg waarna hy 'n saag en twee kombuismesse gebruik het om haar lyk op te saag. Hy het sommige dele van die lyk in plastiekhouers in die vrieskas gebêre.
Volgens TodayOnline het hy dele van die lyk rou geëet en ander gekook, het 'n plaaslike polisielid in sy getuienis in die hof gesê.
Goméz is tot vyftien jaar tronkstraf vir die moord gevonnis en vyf maande vir lykskending, berig Newschant.com.